CELEX: 52012PC0024
Language: lt
Date: 2012-01-30
Title: Pasiūlymas TARYBOS SPRENDIMAS kuriuo nustatoma pozicija, kurios turi laikytis Europos Sąjunga Pasaulio prekybos organizacijos generalinėje taryboje, dėl prašymo atleisti nuo įsipareigojimų PPO atsižvelgiant į Europos Sąjungos Pakistanui teikiamas papildomas autonomines prekybos lengvatas

|
			
		
		
		52012PC0024
		
			Pasiūlymas TARYBOS SPRENDIMAS kuriuo nustatoma pozicija, kurios turi laikytis Europos Sąjunga Pasaulio prekybos organizacijos generalinėje taryboje, dėl prašymo atleisti nuo įsipareigojimų PPO atsižvelgiant į Europos Sąjungos Pakistanui teikiamas papildomas autonomines prekybos lengvatas /* COM/2012/024 final - 2012/0008 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
TIKSLAS
Šio pasiūlymo tikslas yra nustatyti
poziciją, kurios turi laikytis Europos Sąjunga Pasaulio prekybos
organizacijos (PPO) generalinėje taryboje dėl prašymo atleisti nuo
įsipareigojimų PPO, kiek tai susiję su papildomomis
autonominėmis prekybos lengvatomis, kurias Europos Sąjunga ketina
suteikti Pakistanui, ir tokiu būdu sudaryti sąlygas Europos
Sąjungai prisidėti prie sutarimo tenkinti šį prašymą
dėl atleidimo nuo įsipareigojimų. 
2010 m. spalio 14 d. Komisija
priėmė pasiūlymą dėl Europos Parlamento ir Tarybos
reglamento, kuriuo dėl ekstremalios situacijos Pakistanui nustatomos
autonominės prekybos lengvatos, taip atsakydama į 2010 m.
rugsėjo 16 d. Europos Vadovų Tarybos kvietimą įvykus
precedento neturintiems pražūtingiems potvyniams Pakistane. Šis
pasiūlymas netrukus bus pradėtas svarstyti Europos Parlamente ir
Taryboje. 
Tam, kad ES galėtų taikyti
lengvatinį režimą Pakistano kilmės importui, neturėdama
išplėsti to paties lengvatinio režimo taikymo bet kurios kitos PPO
narės panašiems produktams, PPO turi nustatyti atleidimą nuo
įsipareigojimų, kuriuo laikinai sustabdomas tam tikrų
įsipareigojimų PPO taikymas, nes priešingu atveju jie
turėtų būti taikomi. 2010 m. lapkričio 18 d. ES
pateikė prašymą PPO dėl reikiamos apimties atleidimo nuo GATT
1994 I straipsnio 1 dalies ir XIII straipsnio nuostatų
taikymo (dokumentas G/C/W/640), o 2011 m. spalio 26 d. pateikė
patikslintą prašymą (dokumentas G/C/W/640.Rev1). Kadangi šis prašymas
dėl atleidimo nuo įsipareigojimų vis dar svarstomas
dvišalėse diskusijose su kai kuriomis PPO narėmis, vėliau bus
pateiktas antrasis patikslintas prašymas. 
2.           TEISINIS
PASIŪLYMO PAGRINDAS
Sutarties dėl Europos Sąjungos
veikimo (SESV) 218 straipsnio 9 dalyje nustatyta, kad, kai
tarptautiniu susitarimu įsteigtame organe reikia priimti teisinę
galią turintį sprendimą, Taryba, remdamasi Komisijos ar
Sąjungos vyriausiojo įgaliotinio užsienio reikalams ir saugumo
politikai pasiūlymu, priima sprendimą, kuriuo nustatoma pozicija,
kuri turi būti priimta Sąjungos vardu. Ši nuostata taikoma atleidimo
nuo įsipareigojimų nustatymui, susijusiam su Europos Sąjungos
Pakistanui teikiamomis papildomomis autonominėmis prekybos lengvatomis,
nes šis sprendimas priimamas tarptautiniu susitarimu, kuris turi poveikio ES
teisėms ir įsipareigojimams, įsteigtame organe (PPO
generalinėje taryboje arba Ministrų konferencijoje).
2012/0008 (NLE)
Pasiūlymas
TARYBOS SPRENDIMAS
kuriuo nustatoma pozicija, kurios turi
laikytis Europos Sąjunga Pasaulio prekybos organizacijos generalinėje
taryboje, dėl prašymo atleisti nuo įsipareigojimų PPO
atsižvelgiant į Europos Sąjungos Pakistanui teikiamas papildomas
autonomines prekybos lengvatas
EUROPOS SĄJUNGOS TARYBA,
atsižvelgdama į Sutartį
dėl Europos Sąjungos veikimo, ypač į jos
207 straipsnio 4 dalies pirmą pastraipą kartu su
218 straipsnio 9 dalimi, 
atsižvelgdama į Europos Komisijos
pasiūlymą,
kadangi:
(1)              
Europos Sąjunga šiuo metu rengiasi priimti
teisės aktus, kuriais Pakistanui būtų suteiktos papildomos
autonominės prekybos lengvatos. Nesant reikiamos apimties atleidimo nuo
Europos Sąjungos įsipareigojimų pagal 1994 m. Bendrojo
susitarimo dėl muitų tarifų ir prekybos (GATT 1994)
I straipsnio 1 dalį ir XIII straipsnį, papildomų
autonominių prekybos lengvatų taikymas turėtų būti
išplėstas visoms kitoms Pasaulio prekybos organizacijos (PPO) narėms.
Todėl tikslinga prašyti reikiamos apimties atleidimo nuo GATT 1994
I straipsnio 1 dalies ir XIII straipsnio taikymo remiantis
Marakešo susitarimo, kuriuo įsteigiama Pasaulio prekybos organizacija,
IX straipsnio 3 dalimi;
(2)              
Europos Sąjunga tokį prašymą iš
pradžių pateikė 2010 m. lapkričio 18 d. ir vėliau
jį patikslino 2011 m. spalio 26 d., šį prašymą
svarstys PPO generalinė taryba;
(3)              
todėl tikslinga nustatyti poziciją,
kurios dėl minėto prašymo Europos Sąjunga turi laikytis PPO
generalinėje taryboje, 
PRIĖMĖ ŠĮ
SPRENDIMĄ: 
1 straipsnis
Pozicija, kurios turi laikytis Europos
Sąjunga Pasaulio prekybos organizacijos generalinėje taryboje, yra
patvirtinti atleidimą nuo įsipareigojimų PPO atsižvelgiant
į Europos Sąjungos Pakistanui teikiamas papildomas autonomines
prekybos lengvatas. 
Šią poziciją išreiškia Komisija. 
2 straipsnis
Šis sprendimas įsigalioja jo
priėmimo dieną.
Priimta Briuselyje 2012 01 30
                                                                       Tarybos
vardu
                                                                       Pirmininkas